## Odluka o raspisivanju javne dražbe za izdavanje doz­vola za uporabu radiofrekvencijskog spektra za javne mreže pokretnih elektroničkih komunikacija na području Republike Hrvatske

### NN 110/2013 (3.9.2013.), Odluka o raspisivanju javne dražbe za izdavanje doz­vola za uporabu radiofrekvencijskog spektra za javne mreže pokretnih elektroničkih komunikacija na području Republike Hrvatske

HRVATSKA AGENCIJA ZA POŠTU I ELEKTRONIČKE KOMUNIKACIJE

2439

Na temelju članka 12. stavka 1. točke 8. Zakona o elektroničkim komunikacijama (»Narodne novine« 73/08 i 90/11 i 133/12, dalje u tekstu: ZEK) i članka 90. stavka 1. točke 2. ZEK-a, u postupku izdavanja pojedinačne dozvole na temelju javne dražbe koji se vodi po službenoj dužnosti, Vijeće Hrvatske agencije za poštu i elektroničke komunikacije (HAKOM) je na sjednici održanoj 28. kolovoza 2013. donijelo:

ODLUKU

O RASPISIVANJU JAVNE DRAŽBE ZA IZDAVANJE DOZVOLA ZA UPORABU RADIOFREKVENCIJSKOG SPEKTRA ZA JAVNE MREŽE POKRETNIH ELEKTRONIČKIH KOMUNIKACIJA NA PODRUČJU REPUBLIKE HRVATSKE

1. Raspisuje se javna dražba za izdavanje dozvola za uporabu radiofrekvencijskog spektra za javne mreže pokretnih elektroničkih komunikacija na području Republike Hrvatske u frekvencijskom području 790-862 MHz sukladno Tablici namjene radiofrekvencijskog spektra (NN 53/12), Planu dodjele za frekvencijski pojas 791-821/832-862 MHz, i međunarodnim koordinacijskim sporazumima, na razdoblje do 18. listopada 2024.

2. Radiofrekvencijski spektar 801-811/842-852 MHz dodjeljuje se u dva frekvencijska bloka od 2x5 MHz shematski prikazana u Dodatku 2.

3. Pravo podnošenja zahtjeva za sudjelovanje u postupku javne dražbe iz točke 1. ima svaka pravna ili fizička osoba koja ispunjava uvjete propisane dražbovnom dokumentacijom. Pojedini podnositelj može podnijeti zahtjev za oba pojedinačna bloka od 2x5 MHz.

4. Dozvola će sadržavati sljedeće uvjete dodjele i uporabe radiofrekvencijskog spektra iz točke 1.:

a. mogućnost prijenosa ili davanja u najam radiofrekvencijskog pojasa, koji je dodijeljen dozvolom, drugoj osobi, uz prethodno pribavljenu suglasnost HAKOM-a,

b. obvezu pokrivanja – najmanje 50% teritorija Republike Hrvatske u roku od 5 godina od trenutka kada HAKOM utvrdi da je pojas 791-821/832-862 MHz upotrebljiv na području Republike Hrvatske s prihvatljivim razinama smetnji iz susjednih država,

c. obvezu da prije početka rada radijske postaje prijavi HAKOM-u podatke o zemljopisnoj lokaciji i tehničke podatke za svaku postavljenu radijsku postaju ili izmjenu podataka o postojećoj radijskoj postaji koja smije raditi prema izdanoj dozvoli,

d. obvezu nositelja dozvole vezano uz utjecaj na rad digitalne televizije.

5. Dozvola će biti izdana najpovoljnijem ponuđaču sukladno uvjetima propisanim dražbovnom dokumentacijom.

6. Naknada za državni proračun Republike Hrvatske za korištenje jednog bloka 2x5 MHz iz točke 2. za svaku javnu pokretnu mrežu se sastoji od:

a. jednokratne naknade za dozvolu za uporabu radiofrekvencijskog spektra – početni iznos 105.000.000,00 kn (sto pet milijuna kuna)

b. godišnje naknade za korištenje jednog bloka 2x5 MHz radiofrekvencijskog spektra – u iznosu od 8.000.000,00 kn (osam milijuna kuna)

c. godišnje naknade za dozvolu za uporabu radiofrekvencijskog spektra – 0,5% od ukupnoga godišnjeg bruto prihoda, ostvarenog obavljanjem djelatnosti elektroničkih komunikacijskih mreža i usluga na tržištu putem dodijeljenog radiofrekvencijskog spektra za javnu mrežu pokretnih komunikacija, u prethodnoj kalendarskoj godini i ne plaća se za prvu godinu valjanosti dozvole

Godišnja naknada za korištenje jednog bloka 2x5 MHz radiofrekvencijskog spektra iz točke 6. b. može se uplaćivati u godišnjim obrocima za vrijeme trajanja dozvole, ili jednokratno. U slučaju jednokratne uplate godišnje naknade za korištenje jednog bloka 2x5 MHz, naknada iznosi 65.000.000,00 kn (šezdeset i pet milijuna kuna).

7. Godišnja naknada za podmirivanje troškova HAKOM-a nastalih u upravljanju radiofrekvencijskim spektrom iz točke 1., za svaku javnu pokretnu mrežu, propisana je Pravilnikom o plaćanju naknada za obavljanje poslova Hrvatske agencije za poštu i elektroničke komunikacije i na dan donošenja ove odluke iznosi 144,000.00 kn/MHz (sto četrdeset i četiri tisuće kuna po dodijeljenom MHz).

8. Izračun, visina te način plaćanja naknada iz točke 7. mogu se mijenjati temeljem propisa donesenih sukladno članku 84. Zakona o elektroničkim komunikacijama.

9. Dražbovna dokumentacija nalazi se u Dodatku 1 i sastavni je dio ove odluke.

10. Ova odluka objavit će se na internetskim stranicama HAKOM-a i u »Narodnim novinama«.

Predsjednik Vijeća

dr. sc. Dražen Lučić, v. r.

**DODATAK 1**

DRAŽBOVNA DOKUMENTACIJA

1. Način provedbe i pravila nadmetanja u postupku javne dražbe

Primjenjuje se tip javne dražbe dostavljanjem zahtjeva u zatvorenim omotnicama, s jednim krugom, odabirom najviše cijene. S obzirom na karakterističnost ovog tipa javne dražbe, ponuđene cijene moraju biti naznačene u zahtjevu za sudjelovanjem u postupku javne dražbe (dalje u tekstu: zahtjev).

Zahtjevi se podnose za frekvencijske blokove od 2x5 MHz, sukladno Dodatku 2 odluke o raspisivanju javne dražbe.

Svi zahtjevi mogu se podnijeti do roka određenog pod točkom 6. ove dokumentacije, u zatvorenim omotnicama. Pobjeđuje ponuđač koji je ponudio najvišu cijenu za pojedini frekvencijski blok od 2x5 MHz.

U slučaju zaprimanja zahtjeva s istim ponuđenim cijenama, pravo prvenstva ima ponuđač koji je odabrao jednokratno plaćanje godišnje naknade iz točke 6. b. odluke

(65.000.000,00 kn – šezdeset i pet milijuna kuna). U slučaju zaprimanja zahtjeva s istim ponuđenim cijenama, i istovrsnim načinom uplate godišnje naknade iz točke 6. b. odluke, pravo prvenstva ima ponuđač koji ne posjeduje dozvolu za uporabu radiofrekvencijskog spektra u pojasu 790-862 MHz. U slučaju više ponuđača za koje nije moguće utvrditi pravo prvenstva temeljem prethodno navedenih kriterija, pravo prvenstva ima ponuđač koji je podnio zahtjev za radiofrekvencijski spektar koji je susjedan onome za koji već posjeduje dozvolu u pojasu 790-862 MHz.

Nakon zaprimanja zahtjeva, HAKOM će provesti javno otvaranje podnesenih zahtjeva i javno objaviti ukupni broj i identitet ponuđača te ponuđene cijene. U daljnjem postupku, HAKOM će utvrditi udovoljavaju li ponuđači uvjetima iz Odluke o raspisivanju dražbe te će donijeti odluku o odabiru najpovoljnijih ponuđača u postupku javne dražbe, za pojedine blokove u skladu s kriterijem najviše ponuđene cijene.

U slučaju da podnositelj zahtjeva prije isteka roka iz točke 6. ove dokumentacije promijeni ili dopuni svoj zahtjev, valjana je posljednja promjena ili dopuna. Smatra se da je zahtjev zaprimljen danom zaprimanja posljednje promjene ili dopune.

HAKOM će sastaviti listu ponuđača, sukladno kriterijima iz ove točke, te donijeti odluku o odabiru najpovoljnijeg ponuđača po pojedinim blokovima. Ukoliko najpovoljniji ponuđač ne uplati cijenu postignutu u postupku javne dražbe, naplaćuje mu se bankovno jamstvo te se frekvencijski blok dodjeljuje sljedećem ponuđaču na listi ponuđača.

Cijena postignuta u postupku javne dražbe plaća se po izdanom računu HAKOM-a, na sljedeći način:

a. jednokratne naknade za dozvolu za uporabu radiofrekvencijskog spektra – iznos iz ponude koji ne može biti manji od početnog iznosa definiranog točkom 6. a. odluke, nakon donošenja odluke o odabiru, s rokom dospijeća od 15 dana,

b. godišnje naknade za korištenje jednog bloka 2x5 MHz radiofrekvencijskog spektra – u iznosu od 8.000.000,00 kn (osam milijuna kuna),

c. godišnje naknade za dozvolu za uporabu radiofrekvencijskog spektra – 0,5% od ukupnoga godišnjeg bruto prihoda, ostvarenog obavljanjem djelatnosti elektroničkih komunikacijskih mreža i usluga na tržištu putem dodijeljenog radiofrekvencijskog spektra za javnu mrežu pokretnih komunikacija, u prethodnoj kalendarskoj godini i ne plaća se za prvu godinu valjanosti dozvole, s rokom dospijeća određenim u računu.

Odlukom o odabiru najpovoljnijih ponuđača u postupku javne dražbe, HAKOM će izdati jednu ili više dozvola za uporabu radiofrekvencijskog spektra. Dozvolu za uporabu radiofrekvencijskog spektra može preuzeti ponuđač koji je prethodno uplatio sve naknade propisane ovom dražbovnom dokumentacijom. Godišnja naknada za korištenje jednog bloka 2x5 MHz radiofrekvencijskog spektra iz točke b. može se uplaćivati u godišnjim obrocima za vrijeme trajanja dozvole, ili jednokratno. U slučaju plaćanja u godišnjim obrocima, prvi obrok se plaća najkasnije prigodom preuzimanja dozvole, a prema roku dospijeća navedenom u računu. U slučaju jednokratne uplate godišnje naknade za korištenje jednog bloka 2x5 MHz, naknada iznosi 65.000.000,00 kn (šezdeset i pet milijuna kuna) i plaća se nakon donošenja odluke o odabiru, s rokom dospijeća od 15 dana.

2. Datum i vrijeme početka nadmetanja i trajanje nadmetanja

28. 8. 2013. objavom na internetskim stranicama HAKOM-a, trajanje nadmetanja do 28. 10. 2013. u 11.30 sati.

3. Sadržaj zahtjeva za sudjelovanjem u postupku javne dražbe

Zahtjev za sudjelovanjem u postupku javne dražbe iz točke 1. mora sadržavati sljedeće:

a. puni naziv i sjedište pravne ili fizičke osobe koja podnosi zahtjev, na obrascu iz Dodatka 3,

b. odgovornu osobu podnositelja zahtjeva, na obrascu iz Dodatka 3,

c. izvadak iz odgovarajućeg registra pravne ili fizičke osobe, a za osobu registriranu izvan Republike Hrvatske potvrdu o poreznom broju u Republici Hrvatskoj,

d. vrstu, opis i područje obavljanja djelatnosti javne mreže pokretnih elektroničkih komunikacija koju namjerava obavljati,

e. iskazanu ponuđenu cijenu za jednokratnu naknadu za dozvolu za uporabu radiofrekvencijskog spektra (u kunama) za konkretni frekvencijski blok ili blokove od 2x5 MHz, na obrascu iz Dodatka 3,

f. odabir načina plaćanja godišnje naknade za korištenje radiofrekvencijskog spektra, na obrascu iz Dodatka 3,

g. dokument izdan od bankarskih ili drugih financijskih institucija kojim se dokazuje bonitet (solventnost) gospodarskog subjekta,

h. bankovno jamstvo u iznosu od 3.000.000,00 kn (tri milijuna kuna) na rok do 31. prosinca 2013., u korist HAKOM-a, neovisno o količini spektra za koji podnositelj zahtjeva nudi cijenu,

i. potvrda porezne uprave o stanju duga kojim se dokazuje plaćanje dospjelih poreznih obveza i doprinosa za mirovinsko i zdravstveno osiguranje,

j. izjava podnositelja zahtjeva da ima, odnosno da će u slučaju dobivanja dozvole, osigurati odgovarajuće prostorne i kadrovske uvjete koji su nužni za udovoljavanje uvjetima iz dozvole.

k. izjava odgovorne osobe podnositelja ponude da protiv nje u proteklih pet godina nije izrečena pravomoćna presuda u kaznenom postupku koja je povezana s djelatnošću

4. Način podnošenja zahtjeva

Zahtjev za sudjelovanjem u postupku javne dražbe je potrebno dostaviti u zatvorenoj omotnici s nazivom, adresom i oznakom kako slijedi:

HAKOM

Ulica Roberta Frangeša Mihanovića 9

10 110 Zagreb

»NE OTVARAJ«

DIGITALNA DIVIDENDA – JAVNA DRAŽBA

Ako omotnica nije u skladu sa zahtjevima iz ove dokumentacije, zahtjev se odbacuje.

Dokazi se prilažu u izvorniku ili ovjerenoj preslici. Potvrda porezne uprave o stanju duga i dokument izdan od bankarskih ili drugih financijskih institucija kojim se dokazuje bonitet (solventnost) gospodarskog subjekta ne smiju biti stariji od 30 dana, a ostali dokazi ne smiju biti stariji od šest mjeseci od dana objavljivanja odluke o raspisivanju javne dražbe.

Zahtjev se može podnijeti od dana donošenja odluke, a mora biti zaprimljen u pisarnici u sjedištu HAKOM-a, najkasnije do 28. 10. 2013. 11.30 sati po srednjoeuropskom vremenu, neovisno o načinu dostave zahtjeva. Zahtjev se podnosi na hrvatskom jeziku u jednom izvorniku kao i u elektroničkom obliku (CD/DVD-ROM) u zatvorenoj omotnici s označenim punim nazivom i sjedištem podnositelja zahtjeva. Svi prilozi koji su sastavni dio zahtjeva moraju biti uvezani tako da ne postoji mogućnost izuzimanja ili dodavanja listova, osim u slučaju izmjene i dopune ponude.

Podnositelj zahtjeva može do isteka roka za dostavu zahtjeva, isti izmijeniti, dopuniti ili povući. Izmjena ili dopuna zahtjeva dostavlja se na isti način kao i zahtjev, uz naznaku na omotnici »Izmjena« ili »Dopuna«. Isto tako podnositelj može do isteka roka za dostavu zahtjeva, isti izmijeniti na način da dostavi samo izmijenjeni Obrazac prijave. Zahtjev se ne može mijenjati nakon isteka roka za dostavu. Podnositelj zahtjeva može do isteka roka za dostavu zahtjeva, pisanom izjavom odustati od svog dostavljenog zahtjeva. Pisana izjava se dostavlja na isti način kao i zahtjev, s obveznom naznakom da se radi o odustajanju od zahtjeva.

5. Uvjeti koje mora ispunjavati zahtjev koji se podnosi u postupku javne dražbe

Zahtjev mora sadržavati svu dokumentaciju iz točke 3. ove dokumentacije.

Podnositelj zahtjeva dužan je dostaviti bankovno jamstvo, u korist HAKOM-a, na žiro račun 2390001-1100320173, kojim se jamči za ozbiljnost i valjanost ponude.

Bankovno jamstvo mora biti izdano od banke registrirane u odgovarajućem registru nadležnih institucija Republike Hrvatske, u iznosu od 3.000.000,00 kn (tri milijuna kuna).

Bankovno jamstvo mora biti naplativo do 31. prosinca 2013.

Bankovno jamstvo će biti naplaćeno u slučaju da osoba koja je odlukom Vijeća HAKOM-a odabrana u postupku javne dražbe do roka dospijeća naznačenom na računu ne ispuni obveze propisane Zakonom, sukladno odluci Vijeća HAKOM-a (ne uplati naknadu za pravo uporabe radiofrekvencijskog spektra po ispostavljenom računu HAKOM-a).

Bankovno jamstvo se vraća nakon što odabrana osoba ispuni obveze propisane Zakonom, sukladno odluci Vijeća HAKOM-a. Osobi koja nije izabrana u postupku javne dražbe, bankovno jamstvo će se vratiti.

Zahtjev mora biti pravovremeno zaprimljen, unutar roka određenog točkom 6. ove dokumentacije. HAKOM će odbaciti zahtjev podnesen izvan roka određenog tokom 6. ove dokumentacije.

HAKOM će odbiti zahtjev za sudjelovanjem u postupku javne dražbe u sljedećim slučajevima:

1. ako je protiv podnositelja otvoren stečajni postupak ili postupak predstečajne nagodbe,

2. ako je podnositelj u postupku likvidacije ili je prestao poslovati,

3. ako je odgovornoj osobi podnositelja ponude izrečena pravomoćna presuda u kaznenom postupku u proteklih pet godina koja je povezana s djelatnošću,

4. ako podnositelj nije ispunio obvezu plaćanja svih dospjelih poreznih obveza i doprinosa za mirovinsko i zdravstveno osiguranje,

5. ako podnositelj nije podmirio sve dospjele financijske obveze sukladno ZEK-u, u vezi s obavljanjem djelatnosti javne mreže pokretnih elektroničkih komunikacija,

6. ako je podnositelj dao netočne podatke ili izjave, ili je prikrio podatke u vezi s dokazima o ispunjavanju uvjeta iz točke 3. ove dražbovne dokumentacije,

7. ako podnositelj zahtjeva ne zadovoljava uvjete utvrđene odlukom o raspisivanju javne dražbe i ovom dražbovnom dokumentacijom.

6. Krajnji rok za podnošenje zahtjeva HAKOM-u

28. 10. 2013. 11.30 sati po srednjoeuropskom vremenu, bez obzira na način dostave zahtjeva

7. Krajnji rok u kojem se podnositelji zahtjeva u postupku javne dražbe mogu povući iz postupka

28. 10. 2013. 11.30 sati po srednjoeuropskom vremenu, bez obzira na način dostave zahtjeva

8. Javno otvaranje zahtjeva

Vrijeme javnog otvaranja zahtjeva: 28. 10. 2013. 12.00 sati po srednjoeuropskom vremenu

Mjesto javnog otvaranja zahtjeva: HAKOM, Ulica Roberta Frangeša Mihanovića 9, 14. kat, 10 110 Zagreb.

Javnom otvaranju zahtjeva mogu biti nazočni ovlašteni predstavnici ponuditelja i druge osobe. Pravo aktivnog sudjelovanja u postupku otvaranja imaju samo ovlašteni predstavnici HAKOM-a i ovlašteni predstavnici ponuđača.

Na javnom otvaranju bit će otvoreni svi pravovremeno zaprimljeni zahtjevi prema redoslijedu zaprimanja. Nadalje, na javnom otvaranju će se pročitati pravna ili fizička osoba koja je podnijela zahtjev i ponuđena cijena za konkretni frekvencijski blok. Ispunjavanje uvjeta iz dražbovne dokumentacije utvrdit će HAKOM nakon javnog otvaranja zahtjeva.

9. Krajnji rok za objavu rezultata nadmetanja

26. 11. 2013.

10. Krajnji rok za donošenje odluke

26. 11. 2013.

11. Uvjeti isključivanja iz postupka javne dražbe

Budući da se provodi javna dražba zatvorenih ponuda u omotnici s jednim krugom, ne postoje uvjeti isključivanja iz postupka javne dražbe.

12. Prijedlog dozvole za uporabu radiofrekvencijskog spektra

REPUBLIKA HRVATSKA

HRVATSKA AGENCIJA ZA POŠTU I ELEKTRONIČKE KOMUNIKACIJE

DOZVOLA ZA UPORABU RADIOFREKVENCIJSKOG SPEKTRA

RFP – XX/13

|  |  |  |  |  |
| --- | --- | --- | --- | --- |
| 1. | NOSITELJ DOZVOLE | | | |
| 1.1. | Naziv | |  | |
| 1.2. | Adresa | |  | |
| 2. | DODIJELJENI RADIOFREKVENCIJSKI SPEKTAR | | | |
| 2.1. | Frekvencijsko područje (MHz) | | X/X | |
| 3. | PODRUČJE | | | |
| 3.1. | Područje uporabe radiofrekvencijskog spektra | | Republika Hrvatska | |
| 4. | OBVEZE | | | |
| 4.1. | Obveza obavljanja djelatnosti elektroničkih komunikacijskih mreža i usluga prema pokrivenosti zemljopisnog područja:  ■ najmanje 50% teritorija Republike Hrvatske u roku od 5 godina od trenutka kada HAKOM utvrdi da je pojas 791-821/832-862 MHz upotrebljiv na području Republike Hrvatske s prihvatljivim razinama smetnji iz susjednih država | | | |
| 4.2. | Obveza neometanja prijma DVB-T signala u frekvencijskom pojasu 470 – 790 MHz:  ■ nositelj dozvole ne smije prouzročiti smetnju prijmu televizijskog signala  ■ nositelji dozvola u pojasu 791-821/832-862 MHz dužni su prije početka rada uspostaviti međusobnu suradnju i osigurati jedinstveni kontakt za prijavu smetnja;  ■ po prijavi smetnje potrebno je identificirati nositelja dozvole čija radijska postaja je uzrok smetnja;  ■ nositelj dozvole čija radijska postaja je uzrok smetnja dužan je:  1. odmah prestati s radom radijske postaje koja je uzrok smetnja do uklanjanja iste,  2. provesti istraživanje te u skladu s tim ukloniti smetnju.  ■ vođenje zapisnika o prijavljenim smetnjama i evidenciji njihovog rješavanja,  ■ na zahtjev HAKOM-a, nositelj je dužan dostaviti, odnosno osigurati pristup zapisniku; | | | |
| 5. | NAPOMENE | | | |
| 5.1. | Nositelj dozvole je obvezan upotrebljavati dodijeljeni radiofrekvencijski spektar u skladu s vrijedećim propisima Republike Hrvatske i odgovarajućim međunarodnim normama, preporukama, odlukama i sporazumima. | | | |
| 5.2. | Nositelj dozvole je obvezan plaćati sve naknade koje proizlaze iz uporabe dodijeljenog radiofrekvencijskog spektra u skladu s vrijedećim propisima Republike Hrvatske. | | | |
| 5.3. | Način i uvjeti prijenosa dozvole propisani su Pravilnikom o uvjetima dodjele i uporabe radiofrekvencijskog spektra. | | | |
| 5.4. | Nositelj dozvole mora prije početka rada radijske postaje Hrvatskoj agenciji za poštu i elektroničke komunikacije prijaviti podatke o zemljopisnoj lokaciji i tehničke podatke za svaku postavljenu radijsku postaju ili izmjenu parametara postojeće radijske postaje. | | | |
| 5.5. | Zabrana uzrokovanja smetnja prijmu televizijskog signala vrijedi samo u slučaju da je jakost polja pojedinog TV kanala veća od 44 + 20 log10 (f/500) dBuV/m/8 MHz, gdje je f centralna frekvencija TV kanala. Mjerenje se provodi na visini 10m iznad tla pomoću usmjerene antene u polarizaciji televizijskog signala. | | | |
| 5.6. | Sve troškove istraživanja smetnji snose nositelji dozvola. Sve troškove uklanjanja smetnja snosi nositelj dozvole čija radijska postaja uzrokuje smetnje. Pojedini TV gledatelji su oslobođeni svih troškova, bez obzira na to je li uzrok smetnje radijska postaja nositelja dozvole. | | | |
|  | | Dozvola vrijedi od X. X. 2013. do 18. 10. 2024. | | Potpis ovlaštene osobe: |
|  |  | | |  |
|  |  | | M.P. |  |
|  | Zagreb, X. X. 2013. | | | PREDSJEDNIK VIJEĆA  dr. sc. Dražen Lučić |
|  |  | | |  |

**DODATAK 2**

Shematski prikaz frekvencijskih blokova:

|  |  |  |  |  |  |
| --- | --- | --- | --- | --- | --- |
| 10 MHz | | 5 MHz | 5 MHz | 10 MHz | |
| VIPnet | | A | B | Hrvatski Telekom | |
| 791/832 MHz |  |  |  |  | 821/862 MHz |

A: 801-806/842-847 MHz

B: 806-811/847-852 MHz

**DODATAK 3**

OBRAZAC PRIJAVE

Pravna ili fizička osoba koja podnosi zahtjev dužna je popuniti sva polja na ovom obrascu.

1. Puni naziv i sjedište:

2. Odgovorna osoba podnositelja zahtjeva:

3. Ponuđena cijena za konkretni frekvencijski blok (jednokratna naknada za dozvolu za uporabu radiofrekvencijskog spektra iz točke 6. a. Odluke) – potrebno popuniti Tablicu 1 na način da se za pojedini frekvencijski blok sukladno Dodatku 2 Odluke o raspisivanju javne dražbe, upiše ponuđena cijena u kunama.

Tablica 1:

|  |  |  |
| --- | --- | --- |
| Blok | A | B |
| Ponuđena cijena/kn (brojkama i slovima) |  |  |

Pojedini podnositelj može podnijeti zahtjev za oba pojedinačna bloka od 2×5 MHz,

4. Godišnju naknadu za korištenje jednog bloka 2x5 MHz radiofrekvencijskog spektra želim uplatiti : (odabrati željenu opciju)

a. U godišnjim obrocima,

b. Putem jednokratne uplate, prije preuzimanja dozvole.

Potvrđujem da su podaci dani u ovom obrascu i svi dodatni podaci dani uz ovaj obrazac točni i istiniti.

|  |  |  |
| --- | --- | --- |
| Mjesto i nadnevak:  \_\_\_\_\_\_\_\_\_\_\_\_\_\_\_ | M.P. | Potpis odgovorne  osobe podnositelja         zahtjeva:  \_\_\_\_\_\_\_\_\_\_\_\_\_\_\_ |

Klasa: 344-04/13-07/69

Urbroj: 376-13/ŽT-13-02 (IS)

Zagreb, 28. kolovoza 2013.

110 03.09.2013 Odluka o raspisivanju javne dražbe za izdavanje doz­vola za uporabu radiofrekvencijskog spektra za javne mreže pokretnih elektroničkih komunikacija na području Republike Hrvatske

110 03.09.2013 Odluka o raspisivanju javne dražbe za izdavanje doz­vola za uporabu radiofrekvencijskog spektra za javne mreže pokretnih elektroničkih komunikacija na području Republike Hrvatske

110 03.09.2013 Odluka o raspisivanju javne dražbe za izdavanje doz­vola za uporabu radiofrekvencijskog spektra za javne mreže pokretnih elektroničkih komunikacija na području Republike Hrvatske

110 03.09.2013 Odluka o raspisivanju javne dražbe za izdavanje doz­vola za uporabu radiofrekvencijskog spektra za javne mreže pokretnih elektroničkih komunikacija na području Republike Hrvatske

Odluka, NN 110/2013-2439
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)